เดือน มิ.ย.ไทยส่งออกกระฉูด พาณิชย์ เผยดันตัวเลข 6 เดือนสูงสุดรอบ 6 ปี
พาณิชย์เผยตัวเลขส่งออกเดือน มิ.ย.พุ่ง 11.73% ทะลุ 20,281.8 ล้านเหรียญสหรัฐฯ ดัน 6 เดือนโต 7.83% สูงสุดในรอบ 6 ปี มั่นใจทั้งปีได้ 5% แน่ๆ หลังเศรษฐกิจโลกคู่ค้าสำคัญฟื้นตัว แต่ยังต้องจับตาปัจจัยเสี่ยง ทั้งนโยบายกีดกันการค้าของสหรัฐฯ และค่าเงินผันผวน,น.ส.พิมพ์ชนก วอนขอพร ผู้อำนวยการสำนักงานนโยบายและยุทธศาสตร์การค้า (สนค.) เปิดเผยถึงสถิติการค้าระหว่างประเทศของไทยว่า เดือน มิ.ย.60 การส่งออกมีมูลค่า 20,281.8 ล้านเหรียญสหรัฐฯ เพิ่มขึ้น 11.73% เทียบกับเดือนเดียวกันของปีก่อน โดยเป็นการขยายตัวเพิ่มขึ้นต่อเนื่องเป็นเดือนที่ 4 ติดต่อกันนับจากเดือน มี.ค.60 และมูลค่าทะลุ 20,000 ล้านเหรียญสหรัฐฯ อีกครั้งนับจากเดือน มี.ค.60 ที่มีมูลค่า 20,887.6 ล้านเหรียญสหรัฐฯ หากคิดเป็นเงินบาทมีมูลค่า 693,428 ล้านบาท เพิ่มขึ้น 7.91%,ส่วนการนำเข้ามีมูลค่า 18,365 ล้านเหรียญสหรัฐฯ เพิ่มขึ้น 13.74% หากคิดเป็นเงินบาทมีมูลค่า 635,637.4 ล้านบาท เพิ่มขึ้น 9.89% ส่งผลให้เกินดุลการค้า 1,916.9 ล้านเหรียญสหรัฐฯ หรือ 57,790.5 ล้านบาท ทั้งนี้มูลค่าการส่งออกที่เพิ่มขึ้น 11.73% หากหักสินค้าที่เกี่ยวเนื่องกับน้ำมันและทองคำออก จะขยายตัว 14.2%,สำหรับในช่วง 6 เดือน (ม.ค.-มิ.ย.) ปีนี้ การส่งออกมีมูลค่า 113,546.8 ล้านเหรียญสหรัฐฯ เพิ่มขึ้น 7.83% เมื่อเทียบกับช่วงเดียวกันของปีก่อน สูงสุดในรอบ 6 ปี หากคิดเป็นเงินบาทมีมูลค่า 3.938 ล้านล้านบาท เพิ่มขึ้น 5.77% ส่วนการนำเข้ามีมูลค่า 106,576.3 ล้านเหรียญสหรัฐฯ เพิ่มขึ้น 14.99% หากคิดเป็นเงินบาทมีมูลค่า 3.741 ล้านล้านบาท เพิ่มขึ้น 12.89% ส่งผลให้เกินดุลการค้า 6,970.5 ล้านเหรียญสหรัฐฯ หรือ 196,212 ล้านบาท,แนวโน้มการส่งออกของไทยปี 60 คาดว่าจะปรับตัวดีขึ้นจากปีก่อน โดยการส่งออกไตรมาส 2 (เม.ย.-มิ.ย.) มีมูลค่าถึง 57,090 ล้านเหรียญสหรัฐฯ เพิ่มขึ้น 10.94% เมื่อเทียบกับไตรมาสก่อนหน้า หรือเพิ่มสูงสุดในรอบ 17 ไตรมาส เมื่อรวมครึ่งปีแรกขยายตัวแล้ว 7.83% สูงสุดในรอบ 6 ปี ซึ่งเป็นการฟื้นตัวตามการฟื้นตัวของเศรษฐกิจโลก,สำหรับแนวโน้มการส่งออกในช่วงที่เหลือของปีนี้ สนค.ประเมินว่า จะยังมีทิศทางดีขึ้นต่อเนื่อง โดยมีปัจจัยจากเศรษฐกิจโลกที่ปรับตัวดีขึ้น และเศรษฐกิจประเทศคู่ค้าสำคัญที่ขยายตัวดีขึ้น และราคาน้ำมันดิบอยู่ในระดับที่ดีขึ้นกว่าปีที่ผ่านมา ส่งผลให้ราคาสินค้าเกษตรสำคัญและราคาสินค้าที่เกี่ยวเนื่องกับน้ำมันดีขึ้น แต่ยังมีความเสี่ยงจากความไม่ชัดเจนของนโยบายกีดกันการค้าของสหรัฐฯ การขึ้นดอกเบี้ยของธนาคารกลางสหรัฐฯ (เฟด) ซึ่งจะส่งผลต่อความผันผวนของอัตราแลกเปลี่ยนโลกและไทย แต่เชื่อว่าทั้งกระทรวงการคลังและธนาคารแห่งประเทศไทย (ธปท.) ดูแลอย่างใกล้ชิดแล้ว,เป้าหมายมูลค่าการส่งออกในปีนี้ขยายตัว 5% ได้ตามเป้าแน่ๆ หาก 6 เดือนที่เหลือของปีนี้ มีมูลค่าส่งออกเฉลี่ยเดือนละ 18,768 ล้านเหรียญสหรัฐฯ แต่ถ้าแต่ละเดือนได้มากถึง 19,127 ล้านเหรียญสหรัฐฯ จะขยายตัวได้ถึง 6%,น.ส.พิมพ์ชนก กล่าวต่อว่า การส่งออกเดือน มิ.ย.60 ที่ขยายตัวถึง 11.7% นั้น เป็นผลจากการขยายตัวของสินค้าเกษตรและอุตสาหกรรมเกษตร 18.3% เช่น ข้าวเพิ่ม 34.4% ยางพาราเพิ่ม 27.2% น้ำตาลทรายเพิ่ม 36% ผักผลไม้สดแช่แข็งกระป๋องและแปรรูปเพิ่ม 15% อาหารทะเลแช่แข็งกระป๋องและแปรรูปเพิ่ม 7.7% ไก่สดแช่แข็งและแปรรูปเพิ่ม 12.2% ส่วนสินค้าอุตสาหกรรมเพิ่ม 11.6% เช่น คอมพิวเตอร์และส่วนประกอบเพิ่ม 18.9% ผลิตภัณฑ์ยางเพิ่ม 43.7% ผลิตภัณฑ์พลาสติกเพิ่ม 49.2% และเม็ดพลาสติกเพิ่ม 18.7% ขณะที่ทองคำลดลง 46.2% และรถยนต์อุปกรณ์และส่วนประกอบลดลง 2.5% เป็นผลจากตลาดตะวันออกกลางที่เป็นตลาดหลักส่งออกของกลุ่มยานยนต์ส่งออกลดลง,ขณะที่ตลาดส่งออกสำคัญเดือน มิ.ย.60 พบว่า ตลาดหลักเพิ่มขึ้น 13.1% ได้แก่ ญี่ปุ่นเพิ่ม 26.5% สหรัฐฯ เพิ่ม 8.2% สหภาพยุโรป (15 ประเทศ) เพิ่ม 5.9%, ตลาดศักยภาพสูงเพิ่ม 20.5% เช่น อาเซียนเพิ่ม 20.1% จีนเพิ่ม 29.9% อินเดียเพิ่ม 11%, ตลาดศักยภาพรองเพิ่ม 1.3% เช่น ตะวันออกกลางเพิ่ม 9.8% แอฟริกาเพิ่ม 7.2% ส่วนละตินอเมริกาลดลง 2.3% และตลาดอื่นๆ ลดลง 43.4% เช่น สวิตเซอร์แลนด์ลด 48.5%,ส่วนการนำเข้าสินค้า พบว่า มีการนำเข้าสินค้าเชื้อเพลิงเพิ่ม 7.89% มูลค่า 2,302 ล้านเหรียญสหรัฐฯ สินค้าทุนเพิ่ม 8.82% มูลค่า 4,858 ล้านเหรียญสหรัฐฯ และสินค้าวัตถุดิบ/กึ่งสำเร็จรูปเพิ่ม 23.28% มูลค่า 7,918 ล้านเหรียญสหรัฐฯ ซึ่งจะส่งผลดีต่อการส่งออกในระยะต่อไป.
พาณิชย์เผยตัวเลขส่งออกเดือน มิ.ย.พุ่ง 11.73% ทะลุ 20,281.8 ล้านเหรียญสหรัฐฯ ดัน 6 เดือนโต 7.83% สูงสุดในรอบ 6 ปี มั่นใจทั้งปีได้ 5% แน่ๆ หลังเศรษฐกิจโลกคู่ค้าสำคัญฟื้นตัว แต่ยังต้องจับตาปัจจัยเสี่ยง
ส่งออก,กระทรวงพาณิชย์,พิมพ์ชนก วอนขอพร,สำนักงานนโยบายและยุทธศาสตร์การค้า,มูลค่าการส่งออก,ข่าวทั่วไป